НыбжьыщIэхэм я ехъулIэныгъэ
Налшык дэт «Универсальный» спорт комплексым Кавказ Ищхъэрэ федеральнэ щIыналъэм дзюдомкIэ и зэхьэзэхуэ щекIуэкIащ. Абы хэтащ 2002 — 2004 гъэхэм къалъхуа ныбжьыщIэхэр.
Кавказ Ищхъэрэм и щIыналъиблым къикIа спортсмен 495-рэ зыхэта зэпеуэм Къэбэрдей-Балъкъэрым и гуп къыхэхам щыщу щIалэ 49-м, хъыджэбзи 5-м утыку зыкъыщагъэлъэгъуащ.
Мы зэпеуэр зытеухуауэ щытар ныбжьыщIэхэм я зэхьэзэхуэ нэхъыщхьэу Тюмень къалэм щекIуэкIынум хэтынухэр къыхэхынырт. Байдаевэ Аишэ (кг 40), Къанокъуэ Арианнэ (кг 44-рэ), Кабуловэ Миланэ (кг 70-рэ), Мэздэгу Мусэ (кг 50), Гаев Умар (кг 81-рэ) сымэ дыщэ медалхэр щызыIэрагъэхьащ абы. Дыжьын медалхэр я Iэрылъхьэ хъуащ Уянаев Ислъам (кг 90), Хьэмыкъуэ Алим (кг 73-рэ) сымэ.
ЕхъулIэныгъэ къэзыгъэлъэгъуа ныбжьыщIэхэр я гъэсэнщ тренерхэу Емкъуж Мухьэмэд, Иванов Дмитртий, Къубэч Алим, Мырзэ Тимур, Новиковэ Антонинэ, Дзу Беслъэн сымэ.
Махуэщ Шумахуэ.
